BE, CZ, IE, EL, HR, IT, LV, LT, LU, HU, PT, RO, SK (13)

Budući da su rashodi u okviru FEAD-a prihvatljivi od 1. prosinca 2013., u izvješćima koje je sastavilo nekoliko država članica koje provode OP I vidjelo se da je provedba programa uz pripremne aktivnosti započela 2014.. Pozitivne vrijednosti stoga su prijavljene za zajedničke pokazatelje uloženih sredstava (eng. input), izlaznih proizvoda (eng. output) i rezultata.

Ukupno je 13 država članica (BE, CY, ES, FR, IT, LT, LU, LV, NL, PL, PT, RO i SI) rezerviralo troškove za operacije. Krajem 2014. ukupni su rashodi za koje je preuzeta obveza za operacije iznosili 330,7 milijuna EUR. Osam država članica (BE, ES, FR, LT, RO, PL, PT i SI) već je počelo pružati pomoć 2014. Ukupno je 95,9 milijuna EUR isplaćeno u pet država članica (BE, ES, FR, LT, RO) za operacije povezane s pružanjem pomoći u hrani. Pomoć je nabavljena i u Italiji 2014., ali njezina raspodjela nije započela do 2015.

Rani datum prihvatljivosti rashoda i visoka razina predfinanciranja predviđeni u Uredbi o FEAD-u omogućili su da tih osam država članica vrlo brzo ostvari rezultate. Prethodno iskustvo država članica s Programom za podjelu hrane najpotrebitijim osobama, koji se provodio do 2013. isto je tako bilo čimbenik koji je pridonosio ranom pokretanju programâ.

Osam prethodno navedenih država članica podijelilo je 2014. ukupno 228 707 tona hrane, pri čemu su Rumunjska, Francuska i Španjolska odgovorne za 42,3 %, 28,8 %, odnosno 21,3 % podijeljene količine. Pokazatelji izlaznih proizvoda (eng. output) ukazuju na to da se odabir podijeljenih proizvoda razlikovao među državama članicama: dok su neke bile usmjerene na mali broj skupina proizvoda, druge su odabirale širi opseg prehrambenih proizvoda. Francuska je jedina država članica koja je podijelila proizvode iz svih sedam kategorija obuhvaćenih zajedničkim pokazateljima FEAD-a. Svih je osam država članica podijelilo hranu u obliku paketa, dok su dvije (BE, ES) osigurale i obroke krajnjim primateljima pomoći.

Primjeri sadržaja paketa hrane: BE: djelomično obrano mlijeko, losos u limenci, fileti skuše u umaku od rajčice, govedina, makaroni, pahuljice od krumpira, oguljene rajčice, grašak i mrkva, gljive, voćni kompot u laganom sirupu, ulje kikirikija, džem, žitarice za doručak, prašak za puding od vanilije ES: hrana za odrasle – 2 kg riže, 2 kg leće, 2 litre mlijeka, 1 kg tjestenine, kutija keksa od 800 g, limenka mahuna od 780 g, limenka konzerviranih prženih rajčica od 500 g; hrana za dojenčad – 4 limenke prijelaznog mlijeka za dojenčad (800 g), dječja hrana u teglici (8 paketa po 250 g) RO: 3 kg brašna, 3 kg kukuruznog brašna, tjestenina, 2 litra ulja , 2 kg šećera, 12 komada konzerviranog mesa.

U većini država članica nabava pomoći organizirana je centralno, a pomoć zatim dostavljaju i raspodjeljuju partnerske organizacije. Budući da je nabavu potrebno provesti u skladu s pravilima o javnoj nabavi, sposobnost nacionalnih nadležnih tijela da brzo i učinkovito organiziraju postupke nabave bit će ključna za osiguranje redovite podjele pomoći.

Procjenjuje se da je ukupno 10 964 726 osoba, od kojih je 5 612 926 žena, imalo koristi od pomoći iz FEAD-a 2014 Procjenjuje se da su približno četvrtinu primatelja (3 092 695 osoba) činila djeca u dobi od 15 godina ili manje, a 1 220 615 osoba imalo je 65 godina ili više. Procjenjuje se da je među primateljima bilo 621 979 osoba s invaliditetom, 719 708 migranata, osoba stranog podrijetla (uključujući izbjeglice) i manjina te 69 451 beskućnik.

Broj osoba koje su dobile potporu iz FEAD-a 2014. već znatno premašuje početno predviđanje. U procjeni učinka za Prijedlog uredbe o FEAD-u procijenjeno je da bi godišnje od 1,96 milijuna do 2,13 milijuna ljudi moglo dobiti potporu iz Fonda. Potrebno je napomenuti da se u skladu sa zahtjevima iz Delegirane uredbe Komisije (EU) br. 1255/2014 vrijednosti prijavljene za zajedničke pokazatelje o broju osoba koje primaju potporu iz FEAD-a temelje na procjenama koje su dostavile partnerske organizacije.

Države članice izvijestile su o tome kako su osigurale razne prateće mjere uz podjelu hrane. koje su uključivale sljedeće:

─savjete o pripremi i skladištenju hrane, savjete o osobnoj higijeni (LT),

─upućivanje na odgovarajuće socijalne službe (BE i FR),

─pojedinačno savjetovanje i radionice o dostupnim programima za krajnje korisnike pomoći, o zdravom načinu života i suočavanju sa stresom (SI),

─psihološku i psihoterapijsku potporu, radionice kuhanja, podučavanje o prehrani, suzbijanju rasipanja hrane i upravljanju kućnim proračunom (PL).

Prateće su mjere neodvojiv dio provedbe programa OP I i Komisija će stoga od svih država članica očekivati da u svojim izvješćima za 2015. navedu detaljne informacije o poduzetim mjerama.

U izvješćima koja su dostavile države članice koje su odabrale OP II vidi se da je provedba 2014. bila ograničena. Razlog je tomu i relativno kasno donošenje programa u Švedskoj i Njemačkoj (tek 2015.).

IV. Horizontalna načela

Koordinacija s ESF-om i s drugim odgovarajućim politikama EU-a